**SREDNJA STRUKOVNA ŠKOLA**

**BANA JOSIPA JELAČIĆA**

**Klasa:003-06/19-02/17**

**Urbroj:2175-28-01-19-1**

U Sinju, 2.10.2019.

**ZAPISNIK S 20. SJEDNICE ŠKOLSKOG ODBORA**

Nazočni članovi: Gordana Blažević, predstavnik nastavničkog vijeća, Ivica Borić, predstavnik nastavničkog vijeća, Goran Batarelo, predstavnik svih zaposlenih, Anamarija Doljanin, Neven Filipović kao predstavnici Osnivača.

Ostali nazočni po službenoj dužnosti: ravnatelj Stipe Ivišić , tajnica Milidina Mić i voditeljica računovodstva Jadranka Filipović Grčić .

Predsjednica Školskog odbora prof. Blažević pozdravlja nazočne te ustanovljuje da postoji kvorum.

Predsjednica iznosi zamolbu prof. Borića da on više ne bude zapisničar, kako bi mogao više sudjelovati u raspravama. U dogovoru s ravnateljem predlaže školsku knjižničarku Branku Vlastelicu za zapisničara. Prijedlog je prihvaćen jednoglasno .

Tajnica napominje da današnju sjednicu ne može voditi prof. Vlastelica, pa se na prijedlog prof. Borića za zapisničara današnje sjednice imenuje prof. Goran Batarelo.

Predsjednica napominje da se zapisnik sa 19. sjednice Školskog odbora već verificirao na prošloj sjednici, te predlaže dnevni red:

1. Financijsko izvješće rada Škole od 1.01.2019.-30.06.2019.

3. Godišnji plan i program rada za šk. god. 2019. / 2020.

4. Kurikulum za šk. god. 2019. / 2020.

5. Suglasnost za zapošljavanje pomoćnika u nastavi u šk. god.2019. / 2020.

6. Izbor po natječaju za radno mjesto administratora

7. Razno: Razvojni plan Škole

Očitovanje resornog ministarstva-psiholog Škole

Uvođenje novih zanimanja

Dnevni red se usvaja jednoglasno.

Ad 1) Financijsko izvješće rada škole iznosi voditeljica računovodstva Jadranka Filipović Grčić te ističe najosnovnije stavke.

U prilogu ovog zapisnika je financijsko izvješće u cijelosti.

Predsjednica ističe stavku nabavke uredskog materijala, mišljenja je da bi se uredski materijal trebao nabavljati direktno od proizvođača jer bi onda nabavna cijena bila niža.

Ravnatelj obrazlaže da je praksa prikupiti najmanje tri ponude za svaku nabavu.

Prof. Borić postavlja pitanje plaćanja putnih troškova prilikom odlaska na službena putovanja.

Ravnatelj odgovara da je bitno poštivati zakon , naglašava da bi bilo dobro imati jednaki kriterij za sve i da će definirati način plaćanja, koji mora biti u skladu sa zakonom.

Predsjednica je suglasna s tim prijedlogom i predlaže kako bi bilo dobro o tome još postići dogovor.

Prof. Filipović postavlja pitanje vezano za način plaćanja dnevnica prilikom putovanja izvan Republike Hrvatske. Voditeljica računovodstva odgovara kako je to točno određeno zakonom i da se škola toga strogo drži.

Prof. Borić naglašava kako je glas u zbornici da profesori iz predmeta Tjelesna i zdravstvena kultura dobivaju određena sredstva za radnu odjeću i obuću. Tajnica je pojasnila kako je to sve zakonito i da se ravnatelj odredio po važećem zakonu koji to pravo regulira.

Članovi Školskog Odbora nisu više imali upita.

Predsjednica Školskog odbora daje na glasovanje financijsko izvješće rada Škole od 1.01.2019.-30.06.2019.

Članovi odbora su jednoglasno usvojili financijsko izvješće Škole.

Voditeljica računovodstva napušta sjednicu.

Ad 2) Predsjednica upoznaje članove Školskog odbora s drugom točkom dnevnog reda. Prošle školske godine došlo je do pogreške prilikom uvođenja novog kurikuluma u zanimanja ekonomist i prodavač. Naime učenici u tim zanimanjima, upisani su pod novom šifrom i trebali su ići po novom Kurikulumu, a išli su po starom. Zamolila je ravnatelja za objašnjenje i upitala što je napravljeno da se ta pogreška ispravi.

Ravnatelj je naglasio kako je škola u prošloj godini učinila propust uvrstiti nove kurikulume u nastavni proces u zanimanjima ekonomist i prodavač i naglašava kako smo ovu godinu odlučili raditi po novom kurikulumu jer nam to zakon nalaže.

Ministarstvo je prošle godine 21. kolovoza poslalo dopis na našu školu kako nije obavezno raditi nove kurikulume u strukovnim školama te je tako odluka u našoj školi bila raditi po starom programu.

Ad 3) Predsjednica Školskog odbora podijelila je godišnji plan i program rada Škole i zamolila članove Školskog odbora da ga još jednom pomno pregledaju, te ako netko ima nešto nadodati ili ukazati na možebitnu pogrešku da se izjasni.

Predsjednica otvara raspravu.

Predsjednica uočava da u Godišnjem nedostaje plan rada satničara te navodi kako bi bilo dobro da je to jasno naznačeno kao i za ostala radna mjesta.

Tajnica navodi kako zaduženje satničara ne mora biti navedeno u godišnjem planu i programu škole jer ga imenuje Nastavničko vijeće.

Ravnatelj dodaje kako je na to mjesto predložio profesoricu Milenu Vuković što je izglasalo Nastavničko vijeće i ona ima mandat na jednu godinu.

Uz ovu temu analizirana je i Odluka o preraspodjeli sati rada nastavnika unutar škole.

U prilogu prilažem odluku ravnatelja o preraspodjeli sati.

Ravnatelj je naglasio kako se vodio pozitivnim promišljanjem nadopune satnice postojećeg nastavničkog kadra.

Tajnica je nadodala kako je ovo samo nadopuna Ugovoru o radu, da se radi o aneksima Ugovora o radu.

Članovi školskog odbora pozitivno su se odredili prema ovim izmjenama.

Profesor Borić naglašava kako se treba paziti na pedagoški standard prilikom sastavljanja novog rasporeda.

Tajnica se uključila u raspravu kako taj standard uopće ne postoji te da zamjerka nije na mjestu.

Predsjednica predlaže da se raspored prije oglašavanja temeljito pregleda i isprave eventualni nedostaci .

Ravnatelj se složio te napomenuo kako je ovaj naš raspored opterećen da bi bio savršen. Naveo je kako ćemo otvoriti raspravu i dogovoriti pravedan okvir što je dobra pretpostavka za dobar raspored.

Članovi školskog odbora jednoglasno su usvojili Godišnji plan i program škole za šk. god. 2019. /2020.

Ad 4) Predsjednica otvara raspravu o Kurikulumu za šk. god. 2019./2020. Ističe kako kurikulum treba obuhvatiti sve aktivnosti rada škole u ovoj školskoj godini.

Predsjednica kaže kako se promišljalo o promjeni datuma proslave Dana škole ( 31. svibnja) koji je ujedno i Dan poduzetništva. Na jednom od Nastavničkih vijeća ta ideja je iznesena, ali do sada nismo dobili nikakav novi prijedlog, pa predlaže da za sada ostaje ovaj datum obilježavanja Dana škole. S obzirom da je 31. svibnja 2020. nedjelja, najvjerojatnije ćemo ga obilježiti prije.

Profesor Batarelo postavlja pitanje vezano na spajanje slijedećeg ponedjeljka (7. listopada) potaknut pitanjima zaposlenika.

Ravnatelj odgovara kako uvidom u kalendar imamo dovoljan broj radnih dana i naglašava kako nam nijedan ponedjeljak nije opterećen što bi proizvelo nedostatak broja radnih sati iz predmeta navezanih na ponedjeljak.

Prijedlog prof. Batarela, da 7. listopada 2019. bude neradni dan, stavlja se na glasovanje.

Prijedlog je jednoglasno usvojen.

Predsjednica predlaže glasovanje o Kurikulumu Škole.

Članovi Školskog odbora jednoglasno su usvojili Kurikulum škole za šk. god. 2019./2020.

Ad 5). Suglasnost za zapošljavanje pomoćnika u nastavi u šk. god. 2019./2020.

Zapisnik o suglasnosti za angažiranje dva pomoćnika u nastavi je u prilogu.

Članovi Školskog odbora jednoglasno su izglasali Suglasnost za zapošljavanje pomoćnika u nastavi u šk. god.2019/2020.

Ad 6). Izbor po natječaju za radno mjesto administratora

Predsjednica navodi kronologiju događaja vezanih za ovo radno mjesto te navodi zadnju odluku prosvjetnog inspektora o poništenju prijašnjeg natječaja te postavlja pitanje regularnosti i poštivanja procedure u ovom natječaju.

Ravnatelj ističe kako je uvidom u spise koji prate tijek događaja razvidno da je poštivana procedura koju propisuje novi pravilnik o zapošljavanju.

Najveći broj bodova imala je Martina Jakelić koju je ujedno i predložio bivši ravnatelj koji je proveo cijelu proceduru.

Profesor Filipović je upitao za gđu. Caktaš koja se javila na prošli natječaj. Tajnica kaže da se navedena uopće nije javila na ovaj natječaj.

Ravnatelj naglašava kako ovaj predloženi kandidat ima sve uvjete koji su bili propisani u natječaju.

Predsjednica se slaže da je Martina Jakelić dobar kandidat te prije stavljanja prijedloga na glasovanje kaže ravnatelju kako bi bilo dobro preraspodjelom poslova pomoći u radu administratora, jer je na pola radnog vremena.

Članovi Školskog odbora jednoglasno su izglasali prijedlog izbora po natječaju za radno mjesto administratora.

Ad 7). Razno: Razvojni plan Škole

Očitovanje resornog ministarstva-psiholog Škole

Uvođenje novih zanimanja

Predsjednica je otvorila raspravu i prijedloge pod točkom razno i dala riječ ravnatelju škole.

Ravnatelj škole ističe da je na temelju dosadašnjeg rada na samovrednovanju škole i smjernica Tima za kvalitetu odredio razvojni plan škole kroz ovu godinu.

U prvom dijelu govorio je o materijalnim uvjetima škole i posjetu županiji.

Prioriteti su: ishodovati građevinsku dozvolu i legalizaciju objekta što nam je neophodno u daljnjem razvoju škole.

Priprema i poboljšanje internetske veze u školi, koja je trenutno nedostatna za uvođenje e-dnevnika.

U nematerijalnom dijelu razvojnog plan ravnatelj je stavio naglasak na potrebu veće suradnje aktiva škole koji trenutno nisu dobri.

Dijalog koji postoji u školi trebamo poboljšati.

Kao ravnatelj s pedagoškom službom posjetit će nastavne sate.

Kao škola imali smo preveliki broj izostanaka i tome će posvetiti pažnju.

Provoditi češće ankete koje će biti pokazatelj smjera progresa naše škole.

Ravnatelj je obavijestio Školski odbor o rješenju molbe za puno radno mjesto psihologa na što je Ministarstvo dalo negativan odgovor.

Ravnatelj je obavijestio Školski odbor o rješenju kojim se odbija žalba Škole vezano za radno mjesto voditelja računovodstva.

Ravnatelj je govorio o potrebi uvođenja novog zanimanja, naglasivši da su se u školi odradile određene predradnje.

Profesor Borić je napomenuo kako naša škola nema prilaz za invalide te kako bi zbog učenika trebalo napraviti prilaz za invalide.

Na inicijativu Vijeća roditelja razgovaralo se o promjeni trajanja velikog odmora. Predsjednica podupire tu inicijativu, napominjući da se i prošle školske godine na zamolbu Vijeća učenika o tome raspravljalo. Zaključak svih članova Školskog odbora je da bi trebalo produljiti vrijeme trajanja velikog odmora na 20 minuta i da se unutar zakonskih okviru po tom pitanju učine određene izmjene.

Zapisničar:

Goran Batarelo